CELEX: 62019TN0865
Language: da
Date: 2019-12-18 00:00:00
Title: Sag T-865/19: Sag anlagt den 18. december 2019 – Nevinnomysskiy Azot og NAK »Azot« mod Kommissionen

24.2.2020   
            
            
               DA
            
            
               Den Europæiske Unions Tidende
            
            
               C 61/53
            
         
      Sag anlagt den 18. december 2019 – Nevinnomysskiy Azot og NAK »Azot« mod Kommissionen
      (Sag T-865/19)
      (2020/C 61/68)
      Processprog: engelsk
      
         Parter
      
      
         Sagsøgere: AO Nevinnomysskiy Azot (Nevinnomyssk, Rusland) og AO Novomoskovskaya Aktsionernaya Kompania NAK »Azot« (Novomoskovsk, Rusland) (ved advokaterne E. Gergondet og P. Vander Schueren)
      
         Sagsøgt: Europa-Kommissionen
      
         Sagsøgernes påstande
      
      
                  —
               
               
                  Sagen antages til realitetsbehandling.
               
            
                  —
               
               
                  Den anfægtede forordning annulleres, for så vidt som den vedrører sagsøgerne.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Med søgsmålet har sagsøgerne nedlagt påstand om annullation af Kommissionens gennemførelsesforordning (EU) 2019/1688 (1).
      Til støtte for søgsmålet har sagsøgeren fremsat fire anbringender.
      
                  1.
               
               
                  Med det første anbringende gøres det gældende, at Kommissionen tilsidesatte artikel 2, stk. 1, 9 og 10, i Europa-Parlamentets og Rådets forordning (EU) 2016/1036 (2) (herefter »grundforordningen«) og anlagde åbenbart urigtige skøn ved at foretage en urigtig fastlæggelse af eksportprisen og normalværdien, og at den tilsidesatte grundforordningens artikel 2, stk. 3-5, ved at støtte dens almindelige fastsættelse af handelsled på tilpassede produktionsomkostninger.
               
            
                  2.
               
               
                  Med det andet anbringende gøres det gældende, at Kommissionen tilsidesatte grundforordningens artikel 3, stk. 2, 3 og 6, anlagde åbenbart urigtige skøn og tilsidesatte retten til god forvaltning og princippet om forbud mod forskelsbehandling som følge af en uhensigtsmæssig analyse af dumpingimportens betydning for priserne på lignende varer på EU-markedet.
               
            
                  3.
               
               
                  Med det tredje anbringende gøres det gældende, at Kommissionen tilsidesatte grundforordningens artikel 3, stk. 7, og artikel 9, stk. 4, anlagde åbenbart urigtige skøn og tilsidesatte retten til god forvaltning, idet den ikke vurderede andre kendte faktorer, der kunne forårsage tab for EU-erhvervsgrenen, og idet den ikke sikrede, at det tab, der var forårsaget af disse andre faktorer, ikke blev tilskrevet dumpingimporten.
               
            
                  4.
               
               
                  Med det fjerde anbringende gøres det gældende, at Kommissionen tilsidesatte grundforordningens artikel 7, stk. 2a, artikel 9, stk. 4 og 5, og artikel 18, stk. 1, 4 og 5, anlagde åbenbart urigtige skøn og tilsidesatte retten til god forvaltning. lighedsprincippet og princippet om forbud mod forskelsbehandling, da den besluttede ikke at anvende reglen om den laveste told på sagsøgernes import.
               
            
         (1)  Kommissionens gennemførelsesforordning (EU) 2019/1688 af 8.10.2019 om indførelse af en endelig antidumpingtold og endelig opkrævning af den midlertidige told på importen af blandinger af urinstof og ammoniumnitrat med oprindelse i Rusland, Trinidad og Tobago samt Amerikas Forenede Stater (EUT 2019, L 258, s. 21).
      
         (2)  Europa-Parlamentets og Rådets forordning (EU) 2016/1036 af 8.6.2016 om beskyttelse mod dumpingimport fra lande, der ikke er medlemmer af Den Europæiske Union (EUT 2016, L 176, s. 21).